Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 1993. évi III. törvény alapján a szociális ellátás feltételeinek,
Paragraph Index: 1006

1993. évi III. törvény alapján a szociális ellátás feltételeinek, a szociális biztonságnak a biztosítása az állam központi szerveinek és a helyi önkormányzatoknak a feladata. A települési önkormányzat a szociális alapellátás keretében csak akkor tudja feladatait teljesíteni, ha megfelelő ismeretekkel rendelkezik a szociálisan rászorultakról. A konkrét esetben, az adatvédelmi törvény szabályainak betartásával, azt a megoldást javasolom, hogy közvetlenül a kamara tájékoztassa tagjait (akár szórólapon, akár rendszeresen megjelenő kiadványában) — az önkormányzattal történt egyeztetést követően — a segélyezés feltételeiről és módjáról. A szükséges információk birtokában az érintettek közvetlenül az önkormányzathoz fordulhatnak támogatásért. Budapest, 1998. március 3. Üdvözlettel: Dr. Majtényi László (54/K/1998) * * * [Állásfoglalás: „titkos” telefonszám a telefonálási szokásokat firtató DM célra nem adható ki, a jogsérelmet a telefontársaság az adatvédelmi biztos fellépésére hajlandó orvosolni] [...] Budapest Tisztelt Uram! Ön 1997. június 16-án [...] telefonon nyújtotta be panaszát, amelyet Dr. Székely Iván főosztályvezető feljegyzésében rögzített. Panaszában kifogásolta, hogy 1997. június 14-én a tudakozó nyilvántartásában és a telefonkönyvben egyaránt nem szereplő („titkos”) telefonszámára hívás érkezett, melyben a telefonáló a MATÁV megbízására hivatkozva az Ön telefonálási szokásaira vonatkozó kérdéseket tett fel. A válaszadást Ön megtagadta, s kérte az eset kivizsgálását. A vizsgálatot lefolytattuk, s ennek során felvilágosítást kértünk egyfelől a MATÁV Rt. Vezérigazgatósága Piacelemző Osztálya vezetőjétől a piackutatási célú telefonos felmérésekről és azokban az Ön előfizetői számának előfordulásáról, másfelől a MATÁV Biztonsági Ágazatának igazgatójától az esetleges egyéb, Önt érintő adatszolgáltatásokról. Mindkét vezető vizsgálatot indított a saját területén, melynek eredményéről értesítette hivatalomat. A Biztonsági Ágazat vizsgálata kimutatta, hogy a kérdéses időszakban Önt érintő adatszolgáltatás az ágazatban nem történt. Tekintettel arra, hogy a tudakozó az Ön nevét „Dr.” nélkül és ipszilonnal írva tartalmazta (természetesen a telefonszáma nélkül), a vizsgálat során az ágazati igazgató intézkedett az adat kijavításáról. A Piacelemző Osztály válaszában közölte, hogy a telefontársaság rendszeresen végez telefonos piacfelmérést, amelyet részben saját szervezeti egységei, részben külső piackutató cégek bonyolítanak le. A felmérések egy részében a külső piackutató cégek az előfizetői adatokat a MATÁV nyilvántartásából kapják. A kérdéses időpontban a MATÁV Rt. Budai Távközlési Igazgatósága regionális piackutatást végzett, melynek során a kiválasztott előfizetői adatokat átadta egy piackutató cégnek. A belső vizsgálat kimutatta, hogy az adatátadás nem felelt meg a MATÁV belső szabályzatának, az a felettes szerv jóváhagyása nélkül történt, az átadott előfizetői adatok az előfizetők neveit is tartalmazták, s néhány esetben titkos előfizetői számok tulajdonosai is bekerültek a kiválasztott mintába. A vizsgálat egyértelműen kimutatta, hogy Ön is így került a megkeresett előfizetők körébe. A MATÁV a vizsgálatot követően a piackutatást felfüggesztette. A Piackutató Osztály vezetője arról tájékoztatott, hogy eljárásunkra és saját belső vizsgálatuk eredményére figyelemmel megkeresi Önt, beszámol a tévedés okairól, ingyenes számcserét ajánl fel Önnek, valamint esetlegesen felmerült költségeinek megtérítését. Amennyiben a Piackutató Osztály eddig nem kereste meg Önt, vagy ha a panaszát követő időszakban újabb hasonló tárgyú telefonhívást kapott, kérem, közölje hivatalommal, hogy megtehessem a szükséges lépéseket. Budapest, 1998. március 4. Üdvözlettel: Dr. Majtényi László (466/A/1997) * * * [Állásfoglalás: a levéltitok védelme az állampolgárt a munkahelyén is megilleti. Az egészségügyi adatokat illetéktelen hozzáféréstől az egészségügyi intézményen belül is meg kell védeni] Dr. Szolnoki Andrea asszony, főpolgármester-helyettes Budapest Főváros Főpolgármesteri Hivatal Budapest Tisztelt Főpolgármester-helyettes Asszony! Kérésének megfelelően adatvédelmi szempontból tanulmányoztam a Fővárosi Szent István Kórház és Intézményei 1999/79/II. szám iratkezelési szabályzatát. Tájékoztatásul jelzem, hogy az intézmény dolgozóinak panaszával már februárban — egy tájékoztatást kérő telefonhívás kapcsán — találkoztunk. A mai — meglehetősen széles körben elterjedt — gyakorlat szerint a dolgozók egyes személyhez fűződő jogai (például levéltitokhoz való jog vagy a személyes adatok védelme) a munkahelyeken általában korlátozottan érvényesülhetnek. Ezzel szemben a személyes adatok védelmének a munkahelyeken is érvényesülnie kell. A munkahelyekre érkező, többségében a szervezet működésével összefüggő leveleknek — az arra felhatalmazott munkatársak általi — felbontása és nyilvántartásba vétele (iktatása) azt a célt szolgálja, szolgálhatja, hogy a tárgykör szerint illetékes szervezeti alegység, vezető vagy munkatárs azt megkapja. Természetesen semmi sem tiltja, sőt sok esetben elkerülhetetlen, hogy a munkahelyre magánjellegű, az adott szervezettel kapcsolatba nem hozható levelek érkezzenek. Az ilyen küldemények kezelésének egyik lehetséges módjára tesz kísérletet a kórház iratkezelési szabályzata azzal, hogy felbonthatatlannak minősíti a névre szóló leveleket (14. pont). Adatvédelmi szempontból ugyanakkor kifogásolható, hogy a felbontási tilalmat érvénytelenítené, ha a levélen nincs feltüntetve a feladó. A névre szóló és magánszemély által feladott levél felbontása és iktatása (a feladó magánszemély nevének és címének nyilvántartásba vétele) ellentétes az adatvédelem törvényi előírásaival az olyan intézményeknél, ahol magánszemélyektől érkező, de tartalmában hivatalos, tömeges levélforgalom nincs. A „Sajátkezű felbontásra!” jelzésű leveleket álláspontom szerint csak a címzett kifejezett rendelkezése esetén bonthatja fel az iktató iroda. Megítélésem szerint az iratkezelési szabályzatnak nagyobb figyelmet kell arra fordítania, hogy az egészségügyi és a

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes